碧扇行
作者：鄭清之
朝代：宋

paragraphs: 冰蠶吐絲青唾茸，天孫轉機聲隆隆。
帝家初裁新樣月，蒼然正色摩寒宮。
一朝飛隨烈士手，九關自此無剛風。
乘鸞女與蒲葵翁，癡翁騃女誰爲容。
吳剛斧頭紅玉篆，并州剪刀快如箭。
化工持此天然巧，古璧團團照君面。
長安四時生麴塵，馬頭摇曳春風轉。
君不見醉李白，窮杜甫，當時西游乘蹇馿。
太清獻賦動旒冕，脫靴笑視將軍奴。
奇哉二子真坦率，朝暮貰酒黄公壚。
游蓋飄雲手遮日，未省有扇如清夫。
清夫扇子僅盈尺，買斷清風歸嘯廬。
何物元規敢相污，醉中祗恐李杜呼。
我當吮筆和墨喚起文與可，把君畫入李白杜甫圖。